**ФИНАСИЈСКА ПОДРШКА ПРИВРЕДНИМ СУБЈЕКТИМА ЗА ОДРЖАВАЊЕ ЛИКВИДНОСТИ И ОБРТНА СРЕДСТВА**

Влада Републике Србије у сарадњи са фондом за развој Републике Србије донела је програм који се односи на доделу кредитних средстава привредним субјектима за одржавање ликвидности и обртна средства.

Право на коришћење средстава по овом програму имају предузетници,задруге,микро, мала и средња привредна друштва која су у већинском приватном или задружном власништву и која обављају производну,услужну,трговинску и пољопривредну делатност. Право да поднесу захтев за кредит имају горе наведени привредни субјекти с тим што уз захтев подносе званичне финансијске извештаје за претходне две године осим предузетника који немају обавезу подношења финансијских извештаја.

Кредит се може одобрити и ако је у званичним финансијским извештајима привредних субјеката за једну од последње две године, исказан нето губитак али је остварен пословни добитак. Услов који морају да испуне подносиоци захтева је да нису у тешкоћама (УППР,стечај, ликвидација и сл.)

 Кредит се одобрава под следећим условима:

* рок отплате до 36 месеци који укључује грејс период до 12 месеци,укупно трајање кредита је до 12 месеци грејса и до 24 месеца отплате.
* каматна стопа је 1% на годишњем нивоу.
* кредити се одобравају и враћају у динарима.
* минимални износ кредита је од 200.000,00 до 1.000.000,00 динара,а максимални износ кредита је од 10.000.000,00 до 120.000.000,00 дин.
* отплата кредита врши се у месечним ануитетима.

У грејс периоду камата се обрачунава и приписује главном дугу.

 Основни услов за реализацију овог кредита је задржавање броја запослених на одређено и неодређено време на дан 16.03.2020.године, стим да се како до дана подношења захтева тако и коришћење кредита прихвата одступање до 10% од наведеног броја запослених.

Фонд за развој Републике Србије прикупља и обрађује захтеве ,закључује уговоре о кредиту и контролише наменско коришћење.

Пријем захтева се врши док се средства из програма не утроше а најкасније до 10.12.2020.године.

 Доношење одлука по примљеним захтевима је до 31.12.2020.године,а реализација одобрених средстава до 31.03.2021.године.